CELEX: 32014D0246
Language: lv
Date: 2014-04-28 00:00:00
Title: 2014/246/ES: Komisijas Īstenošanas lēmums ( 2014. gada 28. aprīlis ) par Argentīnas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

3.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 132/68
            
         KOMISIJAS ĪSTENOŠANAS LĒMUMS
   (2014. gada 28. aprīlis)
   par Argentīnas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   
      (2014/246/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2012. gada 22. oktobrī deva darba uzdevumu Eiropas Vērtspapīru un tirgu iestādei (EVTI), lūdzot konsultāciju sakarā ar Argentīnas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām.
            
         
               (2)
            
            
               Tehniskajā konsultācijā, kas tika sniegta 2013. gada 31. maijā, un atjauninātajā tehniskajā konsultācijā, kas tika sniegta 2013. gada 18. decembrī, EVTI norādīja, ka tā secinājusi, ka Argentīnas tiesiskā un uzraudzības sistēma attiecībā uz kredītreitingu aģentūrām ir salīdzināma ar prasībām, kas noteiktas Regulā (EK) Nr. 1060/2009.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma atbilst Regulas (EK) Nr. 1060/2009 prasībām, saskaņā ar minētās regulas 5. panta 6. punkta otro daļu ir jāizpilda trīs nosacījumi.
            
         
               (4)
            
            
               Saskaņā ar pirmo nosacījumu kredītreitingu aģentūrām trešās valstīs ir jāsaņem atļauja vai jāreģistrējas, tās pastāvīgi tiek efektīvi uzraudzītas un tiek nodrošināta prasību īstenošana. Argentīnas tiesiskā un regulatīvā sistēma ir spēkā kopš 1992. gada. Nesen tā tika pārskatīta un nostiprināta, un patlaban tajā ir iekļauts Likums Nr. 26.831 (“Kapitāla tirgu likums”), kas pieņemts 2012. gada 29. novembrī un papildināts ar 2013. gada 29. jūlija Dekrētu Nr. 1023/13, kurā noteikti vispārīgi principi par Argentīnas kapitāla tirgiem, tostarp augsta līmeņa principi, ko piemēro kredītreitingu aģentūrām, un jaunie valsts vērtspapīru komisijas (Comision Nacional de Valores, CNV) īstenošanas noteikumi, kas tika pieņemti ar vispārējo Rezolūciju Nr. 622/2013; visi normatīvie akti ir spēkā. Kredītreitingu aģentūrām jāatbilst arī visiem Starptautiskās Vērtspapīru komisiju organizācijas (IOSCO) rīcības kodeksa noteikumiem. Saskaņā ar šo tiesisko regulējumu kredītreitingu aģentūrām jābūt reģistrētām un CNV tās pastāvīgi uzrauga. Likumā Nr. 26.831 ir izklāstītas CNV uzraudzības un sankciju piemērošanas kompetences. CNV ir pilnvarota veikt pārbaudes un izmeklēšanu attiecībā uz fiziskām vai juridiskām personām, uz kurām attiecas CNV uzraudzības pilnvaras, pieprasīt tiesībaizsardzības iestāžu atbalstu, ierosināt tiesvedību un ziņot par noziegumiem. CNV veic katras reģistrētās kredītreitingu aģentūras pārbaudes uz vietas un dokumentu pārbaudes ik pēc diviem gadiem. Ja tiek pārkāpti piemērojamie noteikumi, CNV var noteikt sankcijas, piemēram, naudas sodu vai aizliegumu vismaz piecus gadus veikt direktora, vadītāja, revidenta vai kredītreitingu komitejas locekļa pienākumus. CNV uz laiku vai pastāvīgi var atcelt minētās atbildīgās personas, kā arī anulēt kredītreitingu aģentūru reģistrāciju vai atļauju. Tīmekļa vietnē CNV uztur publisku reģistru par īstenošanas lietām, kurā norāda, kad lietas tiek ierosinātas, pieņemto galīgo lēmumu un noteiktās sankcijas. Starp EVTI un CNV noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām. Pamatojoties uz to, būtu jāuzskata, ka kredītreitingu aģentūrām Argentīnā jāizpilda atļaujas saņemšanas vai reģistrācijas prasības, kas ir līdzvērtīgas tām, kuras noteiktas Regulā (EK) Nr. 1060/2009, un Argentīnas uzraudzības un īstenošanas pasākumi, kas piemērojami kredītreitingu aģentūrām, tiek efektīvi piemēroti un īstenoti.
            
         
               (5)
            
            
               Saskaņā ar otro nosacījumu kredītreitingu aģentūrām trešā valstī jāpilda juridiski saistoši noteikumi, kas ir līdzvērtīgi tiem, kuri norādīti Regulas (EK) Nr. 1060/2009 6. līdz 12. pantā un I pielikumā, izņemot minētās regulas 6.a, 6.b, 8.a, 8.b, 8.c un 11.a pantu, 3. punkta ba) apakšpunktu un 3.a un 3.b punktu minētās regulas I pielikuma B iedaļā. Novērtējot šā nosacījuma izpildi, būtu pienācīgi jāņem vērā Eiropas Parlamenta un Padomes Regulas (ES) Nr. 462/2013 (2) 2. panta 1. punkts attiecībā uz dažu Regulā (EK) Nr. 1060/2009 paredzēto noteikumu piemērošanas datumu. Argentīnas tiesiskajā un uzraudzības sistēmā noteikts, ka kredītreitingu aģentūras vada valde, kas ir atbildīga par to, lai nodrošinātu pareizu un saprātīgu kredītreitingu aģentūras pārvaldību, ka kredītreitingu noteikšanas darbības ir neatkarīgas un ka interešu konflikti tiek pienācīgi konstatēti, pārvaldīti, publiskoti un novērsti. Šajā nolūkā kredītreitingu aģentūrām jāpieņem atbilstīgi un efektīvi organizatoriski un administratīvi pasākumi un arī jāsniedz un jāsaglabā informācija par faktiskiem un potenciāliem interešu konfliktiem saistībā ar tās kredītreitingu komitejas locekļiem, valdes locekļiem, vadītājiem un darbiniekiem, izmantojot finanšu informācijas rīku (“Autopista de la informacion financiera”). Kredītreitingu aģentūrām jāizveido un jāuztur pastāvīga un efektīva atbilstības struktūra, kura ir neatkarīga un ir tieši pakļauta valdei. Attiecībā uz organizatoriskajiem procesiem un procedūrām Argentīnas tiesiskajā un uzraudzības sistēmā ir iekļauti sīki izstrādāti noteikumi par ārpakalpojumiem, uzskaiti un konfidencialitāti. Kredītreitingu aģentūru pienākums ir pārskatīt kredītreitingu noteikšanas metodikas, modeļus un galvenos reitingu pieņēmumus vismaz reizi gadā, kā arī uzraudzīt un pārskatīt kredītreitingus vismaz četras reizes gadā. Argentīnas sistēmā ir plaša spektra publiskošanas prasības attiecībā uz kredītreitingiem un kredītreitingu noteikšanas darbībām, piemēram, reitingu kategoriju obligāta izmantošana, prasība publicēt kredītreitingus tūlīt pēc kredītreitingu komitejas apspriedes un prasība, lai visi reitingi un to reitingu ziņojumi tiktu iesniegti publicēšanai, izmantojot finanšu informācijas rīku CNV tīmekļa vietnē. Tāpēc Argentīnas tiesiskajai un uzraudzības sistēmai būtu jānodrošina tie paši rezultāti, kādus gūst, izmantojot Regulu (EK) Nr. 1060/2009, saistībā ar interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar kredītreitingu kvalitāti un kredītreitingu noteikšanas metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi ar to jānodrošina līdzvērtīga aizsardzība integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties kredītreitingu satura un metodikas noteikšanā. CNV ir administratīva struktūra, tādējādi uz to attiecas 1972. gada 3. aprīļa Likums Nr. 19.549 (Administratīvā procesa likums). CNV darbojas, izmantojot administratīvus aktus, tai deleģēto pilnvaru jomā. Ciktāl iespējams pārbaudīt, nav neviena juridiska noteikuma, kas dod CNV vai kādai citai publiskai iestādei tiesības ietekmēt kredītreitingu saturu vai metodiku.
            
         
               (7)
            
            
               Ņemot vērā izvērtētos faktorus, var uzskatīt, ka Argentīnas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Argentīnas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulas (EK) Nr. 1060/2009 noteiktajai tiesiskajai un uzraudzības sistēmai. Komisijai, kuru informē EVTI, būtu jāturpina uzraudzīt, kā mainās Argentīnas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Argentīnā spēkā esošā kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 28. aprīlī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
   
      (2)  Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).